b'\n_START_ARTICLE_\nBaro konfederacija\n_START_SECTION_\nKonfederacijos tikslai ir lyderiai\n_START_PARAGRAPH_\nJos tikslas buvo kovoti su Radomo konfederacija prie\xc5\xa1 Rusijos \xc4\xaftak\xc4\x85 Lenkijos ir Lietuvos valstyb\xc4\x97je, jos statytin\xc4\xaf karali\xc5\xb3 Stanislov\xc4\x85 August\xc4\x85 Poniatovsk\xc4\xaf, \xc4\x8cartoriski\xc5\xb3 "Familij\xc4\x85", prie\xc5\xa1 kitatiki\xc5\xb3 ir katalik\xc5\xb3 teisi\xc5\xb3 sulyginim\xc4\x85. Konfederacija skelb\xc4\x97si ginanti valstybin\xc4\xaf savaranki\xc5\xa1kum\xc4\x85 ir siekianti stiprinti j\xc4\x85 reformomis. Sukil\xc4\x97liai siek\xc4\x97 atstatydinti karali\xc5\xb3 S. A. Poniatovsk\xc4\xaf, kur\xc4\xaf laik\xc4\x97 Rusijos statytiniu. _NEWLINE_Konfederacijos steig\xc4\x97jai lenk\xc5\xb3 pus\xc4\x97je buvo M. H. Krasinskis, Kazimierzas Pulaskis, Waclawas Rzewuskis, Joachimas Potockis. Sukilimo vadovu paskirtas M. H. Krasinskis, karin\xc4\x97ms paj\xc4\x97goms vadovavo K. Pulaskis, dvasiniu vadovu tapo Marekas Jandolowiczius, o politiniais ideologais Franciszakas Czackis ir Michalas Wielhorskis. _NEWLINE_Lietuvoje Konfederacijos pus\xc4\x97je aktyviausiai veik\xc4\x97 Simonas Kosakovskis, laim\xc4\x97j\xc4\x99s kelet\xc4\x85 susid\xc5\xabrim\xc5\xb3 su rus\xc5\xb3 kariuomene prie Deltuvos, ir didysis Lietuvos etmonas Mykolas Kazimieras Oginskis (prisijung\xc4\x97 1771 m.). Prie organizacijos veiklos taip pat prisijung\xc4\x97: Kauno pavieto pakamaris Domininkas Medek\xc5\xa1a, tur\xc4\x97j\xc4\x99s partizaninio karo patirties i\xc5\xa1 1734\xe2\x80\x931735 m. vidaus kov\xc5\xb3, jo s\xc5\xabnus Teodoras Medek\xc5\xa1a, baig\xc4\x99s Var\xc5\xa1uvos kadet\xc5\xb3 korpus\xc4\x85, tur\xc4\x97j\xc4\x99s leitenanto laipsn\xc4\xaf, LDK kariuomen\xc4\x97s prie\xc5\xa1akin\xc4\x97s sargybos rotmistras Steponas \xc5\xa0veikauskas, Simono Kosakovskio brolis  _NEWLINE_Konfederat\xc5\xb3 kariuomen\xc4\x99 sudar\xc4\x97 bajorai, didik\xc5\xb3 milicija ir karali\xc5\xa1kosios \xe2\x80\x9ev\xc4\x97liavos\xe2\x80\x9c, prie j\xc5\xb3 prisijung\xc4\x97 ir dalis miestie\xc4\x8di\xc5\xb3 bei valstie\xc4\x8di\xc5\xb3. Lenkus ir lietuvius finansi\xc5\xa1kai, ginklais bei amunicija r\xc4\x97m\xc4\x97 Pranc\xc5\xabzija. Ji atsiunt\xc4\x97 ir savo karinink\xc5\xb3, tarp j\xc5\xb3 v\xc4\x97liau Pranc\xc5\xabzijos revoliucijos metu i\xc5\xa1gars\xc4\x97jus\xc4\xaf generol\xc4\x85 Charles Dumouriez._NEWLINE_Beveik visi ankstyvieji konfederatai buvo seni Radvil\xc5\xb3 klientai, organi\xc5\xa1kai sudar\xc4\x99 politin\xc4\xaf \xe2\x80\x93 socialin\xc4\xaf pa\xc5\xbe\xc4\xafstam\xc5\xb3, gimini\xc5\xb3 ir klientini\xc5\xb3 ierarchij\xc5\xb3 blok\xc4\x85. V\xc4\x97liau buvo siekiama kiekvienam prie konfederacijos prisid\xc4\x97jusiam pavietui suformuoti po 100 \xc5\xbeirg\xc5\xb3 kavalerijos v\xc4\x97liav\xc4\x85.\n_START_SECTION_\nKariniai veiksmai\n_START_PARAGRAPH_\nKonfederacijos metu \xc4\xafvyko keli \xc5\xa1imtai m\xc5\xab\xc5\xa1i\xc5\xb3 ir susid\xc5\xabrim\xc5\xb3: prie \xc5\xa0ventosios Trejyb\xc4\x97s tvirtov\xc4\x97s (1769 m.), Balstog\xc4\x97s (1769 m.), Dobros (1770 m.), Vidavos (1771 m.), Stolovi\xc4\x8di\xc5\xb3 (1771 m.), Lanckoronos (1771 m.) ir Vavelio (1772 m.). _NEWLINE_1768-\xc5\xb3j\xc5\xb3 liep\xc4\x85, prie\xc5\xa1 lenkus ir lietuvius sukilo kazokai ir dvarininkams priklaus\xc4\x99 valstie\xc4\x8diai, vadovaujami Maksimo Zelezniako ir Iwano Gont\xc4\x97s. Manoma, kad \xc5\xa1\xc4\xaf mai\xc5\xa1t\xc4\x85 paskatino Rusija, suinteresuota kuo didesniu chaosu \xc5\xa1alyje. Skai\xc4\x8diuojama, kad porgom\xc5\xb3 metu buvo nu\xc5\xbeudyta apie 20 t\xc5\xabkst. lenk\xc5\xb3 ir \xc5\xbeyd\xc5\xb3._NEWLINE_1770 m. spalio 13 d. Preszowe konfederatai paskelb\xc4\x97 S. A. Poniatovskio, kaip Rusijos statytinio ir uzurpatoriaus, nu\xc5\xa1alinimo nuo sosto akt\xc4\x85. 1771 m. lapkri\xc4\x8dio 3 d. karalius buvo suimtas, ta\xc4\x8diau, padedant vienam bajorui, Poniatovskiui pavyko i\xc5\xa1tr\xc5\xabkti._NEWLINE_Rusijos paj\xc4\x97gos sumu\xc5\xa1\xc4\x97 konfederatus.\n_START_SECTION_\nRezultatai ir pasekm\xc4\x97s\n_START_PARAGRAPH_\n1772\xc2\xa0m. Sankt Peterburge buvo sudarytos Abiej\xc5\xb3 Taut\xc5\xb3 Respublikos padalijimo sutartys, konfederacija likviduota._NEWLINE_Tik 1772 m. rugpj\xc5\xab\xc4\x8dio 18  dien\xc4\x85, pra\xc4\x97jus dviem savait\xc4\x97ms po valstyb\xc4\x97s padalinimo sutarties, rusams pasidav\xc4\x97 \xc4\x8censtochova \xe2\x80\x93 paskutinis konfederat\xc5\xb3 atsparos punktas. Konfederacijai pralaim\xc4\x97jus, dalis jos dalyvi\xc5\xb3 emigravo, apie 5 t\xc5\xabkstan\xc4\x8diai buvo i\xc5\xa1si\xc5\xb3sti \xc4\xaf Sibir\xc4\x85. Kita dalis paimta \xc4\xaf Rusijos kariuomen\xc4\x99._NEWLINE_Adomo Poninskio vadovaujama ATR Seimo delegacija 1773 met\xc5\xb3 spalio 18 d. pasira\xc5\xa1\xc4\x97 tris sutartis, kuriuose ji ATR vardu atsisak\xc4\x97 Austrijos, Pr\xc5\xabsijos ir Rusijos naudai nuo vis\xc5\xb3 pretenzij\xc5\xb3 u\xc5\xbeimtose j\xc5\xb3 Lenkijos \xc5\xbeem\xc4\x97se.'